הלנה מאייר

[250px|ממוזער|הלנה מאייר (מימין) מצדיעה ב[מועל יד על הפודיום באולימפיאדת ברלין (1936)]]
**הלנה מאייר**, לאחר נישואיה **פלקנר פון זוננבורג** (בגרמנית: **Helene Mayer-Falkner von Sonnenburg**; 20 בדצמבר 1910 – 15 באוקטובר 1953) הייתה סייפת גרמניה ממוצא יהודי. אלופה אולימפית ואלופת העולם ברומח. היא ייצגה את גרמניה הנאצית לבקשתם למרות שעזבה את ארצה לארצות הברית בגלל היחס המשפיל כלפי היהודים.

מאייר נחשבת לאחת מ-100 הספורטאיות הגדולות של המאה ה-20.

## ביוגרפיה
מאייר נולדה באופנבך על המיין לאב רופא. בשנת 1924 בהיותה רק בת 13 זכתה בפעם הראשונה שלה באליפות גרמניה ברומח. מאז היא זכתה באליפות בכל שנה עד שנת 1930 כולל.

בשנת 1928 זכתה מאייר באליפות איטליה הפתוחה בתחרות הרומח האישית.

### אלופה אולימפית
באולימפיאדת אמסטרדם (1928) זכתה מאייר במדליית זהב בתחרות הרומח האישית. במדליית כסף זכתה מיוריאל פרימן מבריטניה ובמדליית ארד זכתה בת ארצה אולגה אולקרס. היא ניצחה 18 קרבות והפסידה בשניים. מוקדמות (1–5), שלב חצי הגמר (1–6) ושלב הגמר (0–7).

באליפות אירופה בסיף שנערכה בנאפולי, איטליה בשנת 1929 זכתה מאייר במדליית זהב בתחרות הרומח האישית, הייתה זו הפעם הראשונה שתחרות זו נערכת.

באליפות אירופה בסיף שנערכה בווינה, אוסטריה בשנת 1931 זכתה מאייר במדליית זהב בתחרות הרומח האישית.

באולימפיאדת לוס אנג'לס (1932) סיימה מאייר במקום חמישי בתחרות הרומח האישית.

בשנת 1933 היא הוצאה מקבוצתה בשל היותה "חצי יהודיה" (אביה היה יהודי) ולכן אולצה לעזוב את גרמניה לארצות הברית בשל היחס כלפי היהודים. היא החלה ללמוד עבודה סוציאלית באוניברסיטת דרום קליפורניה.

### אולימפיאדת ברלין והמחלוקת
איגוד האתלטים החובבים בחר להחרים את אולימפיאדת ברלין (1936) בשל היחס המשפיל כלפי היהודים.
כ"מחווה" הציע הוועד האולימפי של גרמניה הנאצית למאייר להצטרף למשלחת הגרמנית לאולימפיאדה שנערכה בברלין, למרות היותה יהודייה (היא הייתה הספורטאית היהודיה היחידה במשלחת). היא קיבלה את ההזמנה למרות המחאה של הקהילה היהודית בארצות הברית ושל מספר אתלטים יהודים אמריקאים. במשחקים עצמם היא זכתה במדליית כסף בתחרות הרומח האישית. במדליית הזהב זכתה אילונה אלק מהונגריה ובמדליית הארד זכתה אלן פרייס מאוסטריה. שלוש המנצחות הן יהודיות. בטקס חלוקת המדליות לבשה את המדים הרשמיים שכללו את צלב הקרס והצדיעה במועל יד, כמו שאר ספורטאי גרמניה, לטענתה על מנת להגן על משפחתה (אמה ושני אחיה התגוררו בגרמניה, אביה נפטר בשנת 1931). התנהגותה עוררה הדים רבים ברחבי העולם והיא ספגה ביקורת נוקבת בעיתונות. בין המבקרים הבולטים היו הסופר הגולה תומאס מאן.

באליפות העולם הראשונה בסיף שנערכה בפריז, צרפת בשנת 1937 זכתה מאייר ב-2 מדליות, מדליית זהב בתחרות הרומח האישית ומדליית כסף בתחרות הרומח הקבוצתית.

מייד לאחר האליפות היא היגרה לארצות הברית וקיבלה אזרחות אמריקאית בשנת 1940. משנת 1934 ועד שנת 1946 היא זכתה שמונה פעמים באליפות ארצות הברית ברומח. באותה העת היא לימדה גרמנית, צרפתית ואיטלקית במילס קולג', באוקלנד, קליפורניה. בזמן שלמדה באוניברסיטת ברקלי היא לימדה סיף. בהמשך לימדה מדע המדינה בקולג' בסן פרנסיסקו.

בשנת 1952 התחתנה מאייר עם הברון ארווין פלקנר פון זוננברג וחזרה לגרמניה, למינכן. בשנת 1953 היא נפטרה מסרטן השד בהיידלברג.

## תארים והישגים
* מאייר זכתה 7 פעמים באליפות גרמניה ברומח (1930-1924).
* מאייר זכתה 8 פעמים באליפות ארצות הברית ברומח (1934, 1935, 1937, 1938, 1939, 1941, 1942, ו-1946).
* בשנת 1963 זכתה מאייר להכלל בהיכל התהילה האמריקאי של הסייף.

## קישורים חיצוניים

* 
* אולימפיאדת ברלין 1936, ספורטאים יהודים, הלנה מאייר 
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:ספורטאים יהודים גרמנים
קטגוריה:סייפות יהודיות
קטגוריה:אלופים אולימפיים יהודים
קטגוריה:סייפות באולימפיאדת אמסטרדם (1928)
קטגוריה:סייפות באולימפיאדת לוס אנג'לס (1932)
קטגוריה:סייפות באולימפיאדת ברלין (1936)
קטגוריה:משתתפים יהודים באולימפיאדת אמסטרדם (1928)
קטגוריה:משתתפים יהודים באולימפיאדת לוס אנג'לס (1932)
קטגוריה:משתתפים יהודים באולימפיאדת ברלין (1936)
קטגוריה:אלופות אולימפיות: סייף
קטגוריה:אלופות אולימפיות מגרמניה
קטגוריה:מורים לגרמנית
קטגוריה:מהגרות מגרמניה לארצות הברית
קטגוריה:זוכות מדליית כסף אולימפית: סיף
קטגוריה:זוכות מדליית כסף אולימפית מגרמניה
קטגוריה:ארים לשם כבוד
קטגוריה:נפטרות מסרטן השד
קטגוריה:גרמניות שנולדו ב-1910
קטגוריה:גרמנים שנולדו ב-1910
קטגוריה:נפטרות ב-1953